[{"text_idx": "#000001", "text": "La g\u0302ardeno de avinjo estis mirinda, plena da sorgo, milio kaj manioko. Sed plej bonaj de c\u0302io estis la bananoj. Kvankam avinjo havis multajn genepojn, mi sekrete sciis, ke mi estas s\u0302ia plej s\u0302atata. S\u0302i ofte invitis min al sia domo. S\u0302i ankau\u0306 diris al mi sekretetojn. Sed estis unu sekreto, kiun s\u0302i ne dividis kun mi: kie s\u0302i maturigis bananojn."}, {"text_idx": "#000002", "text": "Iun tagon mi vidis grandan pajlan korbon metitan en la sunbrilo ekster la domo de avino. Kiam mi demandis, por kio g\u0302i utilas, la sola respondo, kiun mi ricevis, estis: \u201cG\u0302i estas mia magia korbo.\u201d Apud la korbo, estis pluraj bananfolioj, kiujn avino turnis de tempo al tempo. Mi scivolis. \u201cPor kio servas la folioj, avinjo?\u201d Mi demandis. La sola respondo, kiun mi ricevis, estis: \u201cIli estas miaj magiaj folioj.\u201d"}, {"text_idx": "#000003", "text": "Estis tre interesa rigardi Avinjon, la bananojn, la bananajn foliojn kaj la grandan pajlan korbon. Sed avinjo sendis min al mia patrino pro komisio. \u201cAvinjo, mi petas, lasu min rigardi dum vi preparas ...\u201d \u201cNe obstinu, infano, faru tion, kion oni diras al vi,\u201d s\u0302i insistis. Mi ekkuris."}, {"text_idx": "#000004", "text": "Kiam mi revenis, avinjo sidis ekstere sed kun nek la korbo nek la bananoj. \u201cAvinjo, kie estas la korbo, kie estas c\u0302iuj bananoj, kaj kie ...\u201d Sed la sola respondo, kiun mi ricevis, estis: \u201cIli estas en mia magia loko.\u201d G\u0302i estis tre seniluziiga!"}, {"text_idx": "#000005", "text": "Du tagojn poste, avinjo sendis min preni s\u0302ian bastonon el sia dormoc\u0302ambro. Tuj kiam mi malfermis la pordon, bonvenigis min la forta odoro de maturaj bananoj. En la interna c\u0302ambro estis la granda magia pajla korbo de avinjo. G\u0302i estis bone kas\u0302ita sub malnova litkovrilo. Mi levis g\u0302in kaj flaris tiun gloran odoron."}, {"text_idx": "#000006", "text": "La voc\u0302o de avinjo surprizis min, kiam s\u0302i vokis: \u201cKion vi faras? Rapidu kaj alportu al mi la bastonon.\u201d Mi elrapidis kun s\u0302ia bastono. \u201cPri kio vi ridetas?\u201d Avinjo demandis. S\u0302ia demando konstatigis min, ke mi ankorau\u0306 ridetis pro la malkovro de s\u0302ia magia loko."}, {"text_idx": "#000007", "text": "La sekvan tagon, kiam avinjo vizitis mian patrinon, mi rapidis al s\u0302ia domo por denove kontroli la bananojn. Estis aro tre matura. Mi elektis unu kaj kas\u0302is g\u0302in en mia robo. Ree kovrinte la korbon, mi iris malantau\u0306 la domon kaj rapide mang\u0302is g\u0302in. G\u0302i estis la plej dolc\u0302a banano, kiun mi iam gustumis."}, {"text_idx": "#000008", "text": "La sekvan tagon, kiam avinjo estis en la g\u0302ardeno, rikoltante legomojn, mi ens\u0302telig\u0302is kaj rigardis la bananojn. Preskau\u0306 c\u0302iuj maturig\u0302is. Mi ne povis ne preni kvar. Dum mi piedpintis al la pordo, mi au\u0306dis la tuson de avinjo ekstere. Mi sukcesis ekkas\u0302i la bananojn sub mia robo kaj preterpasis s\u0302in."}, {"text_idx": "#000009", "text": "La sekva tago estis bazara tago. Avinjo frue vekig\u0302is. S\u0302i c\u0302iam prenis maturajn bananojn kaj maniokon por vendi en la bazaro. Mi ne rapidis viziti s\u0302in tiun tagon. Sed mi ne povis eviti s\u0302in longe."}, {"text_idx": "#000010", "text": "Poste tiun vesperon vokis min mia patrino kaj patro, kaj Avinjo. Mi sciis kial. Tiun nokton, kiam mi ekdormis, mi sciis, ke mi neniam plu povos s\u0302teli, ne de avinjo, ne de miaj gepatroj, kaj certe ne de iu alia."}]